Нобель хеҙмәт эшмәкәрлеге буйынса Европа һәм Төньяҡ Америка буйлап күп сәйәхәт итә, ә даими торлағы 1873 йылдан 1891 йылға тиклем Парижда була. Ул йыш депрессия кисерә. Нобель бер ҡасан да өйләнмәһә лә, биографтары билдәләүенсә, уның өс ҡатын-ҡыҙ менән мөнәсәбәттәре булыуы тураһында яҙа. Нобелдең беренсе мөхәббәте Александра исемле мәрйә була, ул егеттең тәҡдимен кире ҡаға. 1876 йылда Австро-Богемия фрайфрауы Берта Кински Нобелдең секретары була, әммә бер аҙҙан элгәрге һөйәре барон Артур Гундаккар фон Зутнерға кейәүгә барыу өсөн унан китә. Нобель менән шәхси бәйләнеше ҡыҫҡа ваҡытлы булһа ла, уның вафатына тиклем хатлашып торалар. Уның Нобель премиялары иҫәбенә тыныслыҡ өсөн премияны ла индереүенә Бертаның йоғонтоһо ҙур булған тип иҫәпләнә. Берта фон Зутнер үҙенең эшмәкәрлеге өсөн 1905 йылда тыныслыҡ өсөн Нобель премияһына лайыҡ була. Альфредтың иң оҙайлы өсөнсө мөнәсәбәттәре Венанан Софи Хесс менән була, ул уның менән 1876 йылда осраша. Был бәйләнеш 18 йыл дауам итә.